REPUBLIKA SRBIJA

NARODNA SKUPŠTINA

Odbor za zdravlje i porodicu

18 Broj: 06-2/357-14

29. oktobar 2014. godine

B e o g r a d

ZAPISNIK

DESETE SEDNICE ODBORAZA ZDRAVLjE I PORODICU

ODRŽANE 29. OKTOBRA 2014. GODINE

Sednica je počela u 9,30 časova.

Sednici je predsedavala prof. dr Slavica Đukić Dejanović, predsednik Odbora.

Sednici su prisustvovali članovi Odbora: dr Branislav Blažić, dr Ninoslav Girić, dr Predrag Mijatović, prof. dr Mileta Poskurica, dr Aleksandar Radojević, mr. dr Ljubica Mrdaković Todorović, dr Radoslav Jović, dr Darko Laketić, Elvira Kovač, dr Milan Latković, prof. dr Dušan Milisavljević, Milena Ćorilić i dr Ljiljana Kosorić.

Sednici Odbora su prisustvovali zamenici odsutnih članova Odbora: dr Gordana Zorić (prof. dr Milan Knežević) i Aleksandar Peranović (dr Vesna Rakonjac).

Sednici nije prisustvovao član Odbora Nevena Stojanović, kao ni njegov zamenik.

Pored članova Odbora sednici su prisustvovali narodni poslanici: dr Jezdimir Vučetić i dr Blagoje Bradić.

Na predlog predsednice Odbora, većinom glasova, usvojen je sledeći:

D n e v n i r e d

1. Informacija o štrajku zaposlenih u zdravstvu;
2. Razno.

Prva tačka dnevnog reda – **Informacija o štrajku zaposlenih u zdravstvu**

Predsednik Odbora prof. dr Slavica Đukić Dejanović je obavestila prisutne da je sednicu sazvala u kraćem roku od tri dana zbog potrebe da se Odbor upozna sa informacijom o održavanju štrajka zaposlenih u zdravstvu, na koju je ukazala Radna grupa Odbora, uz napomenu da je o održavanju ove sednice obavešteno i Ministarstvo zdravlja, saglasno članu 72. stav 2. Poslovnika Narodne skupštine.

Zatim je predsednica Odbora prof. dr Slavica Đukić Dejanović obavestila Odbor da su dostavljeni dopisi Sindikata zaposlenih u zdravstvu i socijalnoj zaštiti Srbije i Granskog sindikata zdravstva i socijalne zaštite ''Nezavisnost'', kojim Odbor informišu o Odluci o stupanju u jednodnevni granski štrajk, koji će biti održan 5. novembra 2014. godine, a koji se ispoljava prekidom rada, okupljanjem zaposlenih u zdravstvenoj ustanovi i čitanjem proglasa, uz poštovanje minimuma procesa rada. Kako je navedeno u Odluci, jednodnevni granski štrajk zaposlenih u zdravstvu organizuje se radi ispunjenja sledećih zahteva: 1) izuzimanje zaposlenih u delatnosti zdravstva i socijalne zaštite od umanjenja plata; 2) zaključivanje Posebnih kolektivnih ugovora za oblast zdravstva i socijalne zaštite; 3) jedinstveno sagledavanje svih zaposlenih u javnom sektoru.

Zatim je predsednica Odbora navela da je Radna grupa za predstavke na juče održanom sastanku razmotrila dopise sindikata i zaključila da se informacija o štrajku razmotri na sednici Odbora. S tim u vezi, dala je reč izvestiocu ove radne grupe dr Darku Laketiću.

Dr Darko Laketić preneo je stav Radne grupe povodom primljenih dopisa sindikata, prema kome Odbor treba upoznati sa informacijom odnosno Odlukom sindikata o stupanju u štrajk zaposlenih u zdravstvu, uz konstataciju da treba pružiti podršku reformskim potezima Vlade za ono što je neohodno učiniti u objektivnim okolnostima u cilju očuvanja finansijske stabilnosti države. Takođe je konstatovano da je pravo na štrajk uređeno Zakonom o štrajku i odredbama Zakona o zdravstvenoj zaštiti te da treba dosledno poštovati ove propise.

Prof. dr Dušan Milisavljević izneo je primedbu zbog sazivanja sednice Odbora pred početak plenarnog zasedanja jer je time ostavljeno malo vremena da se pokrene kvalitativna debata povodom tema koje su u nadležnosti ovog odbora. Takođe, kritički se osvrnuo na izjašnjavanje Odbora povodom ove informacije, jer smatra da je tim povodom na sednicu trebalo pozvati i predstavnike sindikata i Ministarstava zdravlja. Izneo je stav da su lekari poslednjih 30 godina uniženi kao profesija, kako materijalno, tako i u pogledu uslova u kojima rade, da se u zdravstvo malo ulagalo iako je to jedan od najtežih i najhumanijih poslova, te da je ova delatnost godinama unazad urušavana od strane različitih režima na vlasti. Imajući to u vidu, predložio je da Odbor podrži navedene zahteve zaposlenih u zdravstvu, jer ih smatra opravdanim, sa napomenom da zdravstvo svi treba da branimo i da se prema toj profesiji ponašamo odgovorno. Dodao je da najavljeno smanjenje ionako malih plata u zdravstvu nije dobra poruka ljudima koji spašavaju živote, te da su zdravstveni radnici već dugo čuvari socijalnog mira u Srbiji, baš iz razloga što se u donošenju odluka i mera uvek polazilo od toga da zdravstveni radnici neće da se bune i da državi stvaraju dodatne probleme. Podsetio je da su devedesetih godina lekari radili za platu od dve ili tri marke mesečno, te da ni tada zdravstvo nije izneverilo svoje građane, kao što neće ni sada, jer će zdravstveni radnici obezbediti ne samo minimum rada, nego će pružiti svoj maksimum u radu sa najugroženijim pacijentima.

Predsednik Odbora prof. dr Slavica Đukić Dejanović izrazila je slaganje sa pružanjem podrške Odbora najavljenim merama štednje, imajući u vidu da bi svaki izuzetak usporio ciljeve ovih reformskih poteza, ali je kao sugestiju Odbora predložila da u povoljnijoj situaciji, kada budu prestali uslovi zbog kojih se predlažu ove mere, zdravstveni radnici budu među prvim kojima će se vratiti neumanjena primanja. Prihvatila je sugestiju da sednice Odbora ubuduće ne zakazuje pred početak plenarne sednice uz napomenu da sednica ima informativni karakter i da nije sazvana u cilju diskusije o već formiranim jasnim zahtevima sindikata, već radi informisanja i podrške najavljenim vladinim merama štednje. Shodno tome, podsetila je da se Narodna skupština već izjasnila protiv izuzetaka u pogledu primene reformskih mera štednje, iz razloga što bi svaki izuzetak kompromitovao tendenciju da se stabilizuju finansijske okolnosti u kojima će i zdravstveni sistem funkcionisati mnogo bolje.

Dr Branislav Blažić se osvrnuo na vreme kada su zdravstveni radnici primali manje plate, i kada su za razliku od današnjeg vremena, bili poštovani i cenjeni u društvu. Naglasio je da su zahtevi sindikata legitimni i da predstavaljaju jednu vrstu upozorenja koja ukazuje na težak položaj u kojem se nalazi naše zdravstvo i zdravstveni radnici u pogledu zarada ali i tehničke opremljenosti i kapaciteta naših zdravstvenih ustanova u odnosu na evropske. Mišljenja je da su zdravstveni radnici svesni teške situacije u društvu i da će oni kao elita i solidarni deo društva prihvatiti predložene mere štednje. Podržao je stav da zdravstveni radnici treba da imaju prioritet kada se plate budu vraćale na uobičajena primanja. Ocenio je korektnim zahtev sindikata za jedninstvenim sagledavanjem svih zaposlenih u javnom sektoru, s obzirom na to da ovaj zahtev ne utiče na odluku Vlade i da se odnosi na ispravljanje nepravdi koje postoje u javnom sektoru i načinu raspodele sredstava.

Dr Predrag Mijatović se složio sa ocenom da je položaj zdravstvenih radnika izuzetno težak i da je zdravstveni sistem dosta urušen, ali je dodao da je tome mnogo doprinela prethodna vlast u poslednjih 12 godina, i to donošenjem zakona koji su pogodovali korupciji i kriminalizaciji u zdravstvu. Naglasio je da treba pružiti podršku Vladinim merama štednje, kao i da se u sprovođenju predloženih reformi ne smeju izuzeti određene delatnosti, jer bi to obesmislilo svaki pokušaj Vlade da stabilizuje ekonomske prilike u državi.

Dr Aleksandar Peranović je izrazio slaganje sa prethodnim stavom da ne sme biti izuzetaka u sprovođenju reformskih mera štednje i dodao da te mere nisu ničiji hir već su upravo posledica lošeg vođenja politike bivših vlasti, sa napomenom da ne veruje da su pripadnici bivše vlasti veći zaštitnici zdravstvene struke od drugih. U vezi sa poslednjom konstatacijom, zanima ga zašto narodni poslanik Dušan Milisavljević nije kritikovao državne mere 2000. godine, kada je bivši ministar zdravlja svojim odlaskom u Nemačku na operaciju ponizio sve zdravstvene radnike i koji je svojim delovanjem još više unazadio zdravstvo.

Dr Ninoslav Girić je podržao stav da u sprovođenju najavljenih reformskih mera štednje ne sme da bude izuzetaka i da su ove mere u interesu svih nas. Zahteve sindikata za zaključivanjem Posebnih kolektivnih ugogora za delatnost zdravstva i socijalne zaštite, kao i za jedinstvenim sagledavanjem svih zaposlenih u javnom sektoru ocenio je kao tipično sindikalne, o kojima predstavnici sindikata treba da pregovoraju sa Vladom.

Dr Gordana Zorić je rekla da bi zdravstveni radnici lakše podneli najavljene mere smanjenja plata kada bi se rešio sistemski problem neusklađenosti plata u ostalim delatnostima javnog sektora. U vezi sa tim iznela je primer zarada službenika u PTT-u, koji sa srednjom i višom stručnom spremom, imaju veća primanja u odnosu na zarade lekara, te da je upravo taj treći zahtev u dopisu sindikata ključan, da treba jedinstveno sagledati sve zaposlene u javnom sektoru u skladu sa stepenom njihovog obrazovanja.

Zamenik predsednika Odbora mr. dr Ljubica Mrdaković Todorović istakla je da naše društvo teži evropskim vrednostima i standardima i izrazila je uverenje da će zdravstvo u budućnosti biti sagledano na pravi način. Naglasila je da Vlada mora da preduzme ove teške reformske mere u cilju ozdravljenja čitavog društva, pa i zdravstvenog sistema, kao i da nije primereno izdvajati iz konteksta bilo koju profesiju odnosno da društvo i država mora zajedno i solidarno da iznese teret reformi kako bi nam svima bilo bolje.

Dr Aleksandar Radojević se osvrnuo na priznanje narodnog poslanika Dušana Milisavljevića, kao pripadnika bivših režima, da je prethodnih godina njihova politika dovela do devastacije zdravstvenog sistema, te je dodao da upravo zbog takve politike sada imamo mere štednje kako bi se zdravstvo izvuklo iz loše pozicije u koju je zapalo poslednjih 30 godina, i kako bi lekarska profesija dobila zasluženo mesto u društvu.

Prof. dr Dušan Milisavljević je izrazio nadu da će u Srbiji biti uspostavljen kriterijum vrednosti koji će rad lekara zasluženo vrednovati. U kojoj meri je rad zdravstvenih radnika unižen, pokazao je na primeru američkog zdravstvenog sistema, u kojem predsednik države ima istu platu kao i neurohirurg, i to u iznosu od 220 hiljada dolara na godišnjem nivou, dok plata lekara u našoj zemlji mesečno iznosi između 300 i 500 evra. Smatra nedopustivim i to što direktori nekih republičkih preduzeća primaju između 20 i 30 hiljada evra mesečno, kao i to što neki zaposleni sa srednjom stručnom spremom imaju veća primanja od lekara. Shodno tome, apelovao je da se preispitaju platni razredi i načini na koje država vrednuje rad lekara, što treba da se odnosi i na političare koji na određenim funkcijama imaju mnogostruko veće plate od doktora. U vezi sa primedbom da nije kritikovao zdravstvenu politiku bivšeg režima, ponovio je stav da je zdravstvo Srbije poslednjih 20 i više godina zapostavljano od strane mnogih režima, uključujući tu i DS-a, SPS-a i DSS-a, koji su računajući na lekare kao humaniste, koristili iste kao čuvare socijalnog mira. Naglasio je da nikad nije imao ingerencije u izvršnoj vlasti, niti je bio u mogućnosti da ukaže na propuste i nepravilnosti u vođenju zdravstvene politike. Složio se sa konstatacijom da su bivše vlade pravile pogrešne poteze i da je zdravstvo najviše unazađeno u periodu ministra zdravlja koji odlazi na operaciju u inostranstvo, te je dodao da osuđuje takav njegov čin kao pokazatelj lošeg političkog i kolegijalnog poteza.

Dr Blagoje Bradić je sindikalni zahtev ocenio kao legitimni zahtev svih lekara, pre svega za drugačijim sagledavanjem nadokande za rad i dodao da oni time štite struku i profesiju, te da ove zahteve treba sagledati mimo politike i podržati ih. Kritički se osvrnuo na uplitanje politike u ovu temu, te je shodno tome negativno ocenio potez Vlade kada je sa računa RFZO-a preneta sredstva na račun RFPIO.

Zaključujući raspravu povodom ove informacije, predsednik Odbora prof. dr Slavica Đukić Dejanović je konstatovala da je Odbor ovom raspravom pozitivno doprineo razumevanju situacije, i da iz najvećeg broja diskusija proističe stav da Odbor čvrsto podržava mere Vlade i odluku Narodne skupštine u vezi sa činjenicom da nije potrebno izuzimanje bilo koje profesije u merama koje su donete, te da Odbor ujedno ukazuje na vrlo delikatan položaj zdravstvenih radnika i na moguće rešavanje platnim razredima pitanje plata zaposlenih u javnom sektoru.

Druga tačka dnevnog reda – **Razno**

Povodom ove tačke dnevnog reda nije bilo predloga ni diskusije.

Sednica je završena u 10,15 časova.

SEKRETAR PREDSEDNIK

Božana Vojinović Prof. dr Slavica Đukić Dejanović